# Der Welt Lohn

Textdaten :
| Autor: | Konrad von Würzburg |
| Illustrator: | {{{ILLUSTRATOR}}} |
| Titel: | Der Welt Lohn |
| Untertitel: | |
| aus: | Kleinere Dichtungen Konrads von Würzburg Bd. 1 |
| Herausgeber: | Edward Schröder |
| Auflage: | |
| Entstehungsdatum: | vor 1260 |
| Erscheinungsdatum: | 1924 |
| Verlag: | Weidmannsche Buchhandlung |
| Drucker: | {{{DRUCKER}}} |
| Erscheinungsort: | Berlin |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | Scan auf Commons |
| Kurzbeschreibung: | |
| Artikel in der Wikipedia ||
| Eintrag in der GND: {{{GND}}} ||
| Bild ||
| Der Welt Lohn Titel.jpg ||
| Bearbeitungsstand ||
| korrigiert ||
| Dieser Text wurde anhand der angegebenen Quelle einmal Korrektur gelesen. Die Schreibweise sollte dem Originaltext folgen. Es ist noch ein weiterer Korrekturdurchgang nötig. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
[1] Ir werlte minnære, vernement disiu mære, wie einem ritter gelanc der nâch der werlte lône ranc
beidiu spâte unde fruo.
er dâhte in manige wîs dar zuo wâ mite er daz begienge daz er den lôn enphienge werltlicher êren.
er kunde wol gemêren
sîn lob an allen orten mit werken und mit worten. sîn leben was sô vollebrâht daz sîn zem besten wart gedâht
in allen tiutschen landen.
er hæte sich vor schanden alliu sîniu jâr behuot; er was hübisch unde fruot, schœne und aller tugende vol.
swâ mite ein man zer werlte sol
bejagen hôher wirde prîs, [2] daz kunde wol der herre wîs bedenken und betrahten. man sach den vil geslahten
ûzerweltiu cleider tragen.
birsen, beizen unde jagen kunde er wol und treip sîn vil, schâchzabel unde seitenspil daz was sîn kurzewîle.
wær über hundert mîle
gezeiget im ein ritterschaft, dâ wær der herre tugenthaft mit guotem willen hin geriten und hæte gerne dâ gestriten
nâch lobe ûf hoher minne solt.
er was den frouwen alsô holt die wol bescheiden wâren, daz er in sînen jâren mit lange wernder stæte
in sô gedienet hæte,
daz alliu sældenhaften wîp sînen wünneclichen lîp lobten unde prîsten. als uns diu buoch bewîsten
und ich von im geschriben vant,
sô was der herre genant her Wirent dâ von Grâvenberc. er hæte werltlîchiu werc gewirket alliu sîniu jâr.
[3] sîn herze stille und offenbâr
nâch der minne tobte. Sus saz der hôchgelobte in einer kemenâten, mit fröuden wol berâten,
und hæte ein buoch in sîner hant,
dar an er âventiure vant von der minne geschriben. dar obe hæte er dô vertriben den tag unz ûf die vesperzit;
sîn fröude was vil harte wît
von süezer rede die er las. dô er alsus gesezzen was, dô quam geslichen dort her ein wîp nâch sînes herzen ger
ze wunsche wol geprüevet gar
und alsô minneclich gevar daz man nie schœner wîp gesach. ir schœne volleclichen brach für alle frouwen die nu sint.
sô rehte minneclichez kint
von wîbes brüsten nie geslouf. ich spriche daz ûf mînen touf, daz si noch verre schœner was dan Vênus oder Pallas
und alle die gotinne
die wîlen phlâgen minne. ir antlütz unde ir varwe [4] diu wâren beidiu garwe durliuhtec als ein spiegellîn.
ir schœne gap sô liehten schîn
und alsô wünneclichen glast daz der selbe palast von ir lîbe erliuhtet wart. der wunsch enhæte niht gespart
an ir die sînen meisterschaft,
er hæte sîne grœsten kraft mit ganzem flîze an si geleit. swaz man von schœnen wîben seit, der übergulde was ir lîp.
ez wart nie minneclicher wîp
beschouwet ûf der erde. ouch was nâch vollem werde ir lîp gecleidet schône. diu cleider und diu crône
diu diu selbe frouwe cluoc
ûf und an ir lîbe truoc, diu wâren alsô rîche daz si sicherlîche nie man vergelten kunde,
ob man si veile funde.
Von Grâvenberc her Wirent erschrac von ir wol zwirent, dô si quam geslichen. sîn varwe wart erblichen
[5] vil harte von ir künfte dâ.
in nam des michel wunder sâ waz frouwen alsô quæme. ûf spranc der vil genæme erschrocken unde missevar
und enphie die minneclichen gar
vil schône als er wol kunde. er sprach ûz süezem munde: «sint, frouwe, gote willekomen! swaz ich von frouwen hân vernomen,
der übergulde sint ir gar.»
diu frouwe sprach mit zühten dar: «vil lieber friunt, got lône dir! erschric sô sêre niht von mir: ich binz diu selbe frouwe doch
der dû mit willen dienest noch
und aldâher gedienet hâst. swie dû vor mir erschrocken stâst, sô bin ich doch daz selbe wîp durch die du sêle unde lîp
vil dicke hâst gewâget.
dîn herze niht betrâget, ez trage durch mich hôhen muot. dû bist hübisch unde fruot gewesen alliu dîniu jâr,
dîn werder lîp süez unde clâr
hât nâch mir gerungen, [6] gesprochen und gesungen von mir swaz er guotes kan; du wære et ie mîn dienestman
den âbent und den morgen,
du kundest wol besorgen hôhez lob und werden prîs; du blüejest als ein meienrîs in manicvalter tugende,
du hâst von kindes jugende
getragen ie der êren kranz, dîn sin ist lûter unde ganz an triuwen ie gein mir gewesen. vil werder ritter ûzerlesen,
dar umbe bin ich komen her,
daz dû nach dînes herzen ger mînen lîp von hôher kür beschouwest wider unde für, wie schœne ich sî, wie vollekomen.
den hôhen lôn, den rîchen fromen,
den dû von mir enphâhen maht umb dînen dienest vil geslaht, den solt du schouwen unde spehen. ich wil dich gerne lâzen sehen
waz lônes dir geziehen sol.
du hâst gedienet mir sô wol.»
Den edeln herren tugentrîch [7] dûhte harte wunderlîch dirre frouwen tegedinc,
wan si der selbe jungelinc
mit sînen ougen nie gesach, und doch diu selbe frouwe sprach, er wære ir dienestman gesîn. er sprach: «genâde, frouwe mîn,
habe ich iu gedienet iht,
entriuwen des enweiz ich niht. mich dunket âne lougen daz ich mit mînen ougen iuch vil selten habe gesehen.
sît aber ir geruochent jehen
mîn ze knehte, sælic wîp, sô sol mîn herze und mîn lîp iu ze dienste sîn bereit mit willeclicher arebeit
unz ûf mînes tôdes zil.
ir hânt sô hôher sælden vil und alsô manicvalte tugent, daz iuwer fröudeberndiu jugent mir vil wol gelônen mac.
wol mich daz ich disen tac
gelebet hân! des fröuwe ich mich, [8] sît daz ir, frouwe minneclich, mînen dienst enphâhen welt. frouwe an tugenden ûzgezelt,
geruochent künden mir ein teil
durch daz wünnebernde heil daz an iu, schœniu frouwe, lît: von wannen ir geheizen sît oder wie ir sît genant,
iuwer name und iuwer lant
werde mir hie kunt getân, durch daz ich wizze sunder wân ob ich in allen mînen tagen ie von iu gehôrte sagen.»
Des antwurt im diu frouwe dô,
si sprach gezogenlîche alsô: «vil lieber friunt, daz sol geschehen. ich wil dir gerne hie verjehen mînes hôchgelobten namen.
dun darft dich niemer des geschamen
daz dû mir undertænic bist. mir dienet swaz ûf erden ist hordes unde guotes, ich bin sô hôhes muotes
daz keiser unde küneges kint
under mîner crône sint, [9] grâven, frîen, herzogen habent mir ir knie gebogen und leistent alle mîn gebot.
ich fürhte niemen âne got,
der ist gewaltic über mich. diu Werlt bin geheizen ich, der dû nu lange hâst gegert. lônes solt du sîn gewert
von mir als ich dir zeige nû.
hie kum ich dir, daz schouwe dû.»
Sus kêrtes im den rucke dar: der was in allen enden gar bestecket und behangen
mit würmen und mit slangen,
mit kroten und mit nâtern; ir lîp was voller blâtern nd ungefüeger eizen, fliegen unde âmeizen
ein wunder drinne sâzen,
ir fleisch die maden âzen unz ûf daz gebeine. si was sô gar unreine daz von ir brœden lîbe dranc
ein alsô egeslicher stanc
den niemen kunde erlîden. ir rîchez cleit von sîden [10] vil übel wart gehandelt: ez wart aldâ verwandelt
in ein vil swachez tüechelîn;
ir liehter wünneclicher schîn wart vil jæmerlich gevar, bleich alsam ein asche gar.
Hie mit schiet si von dannen.
daz si von mir verbannen
und aller kristenheite sî! der ritter edel unde frî, dô er diz wunder ane sach, zehant sîn herze im des verjach,
er wære gar verwâzen,
swer sich wolte lâzen an ir dienste vinden. von wîbe und von kinden schiet er sich aldâ zehant;
er nam das criuze an sîn gewant
und huop sich über daz wilde mer und half dem edeln gotes her strîten an die heidenschaft. dâ wart der ritter tugenthaft
an stæter buoze funden.
er schuof daz zallen stunden, [11] dô im der lîb erstorben was, daz im diu sêle dort genas.
Nu merkent alle die nu sint
dirre wilden werlte kint
diz endehafte mære: daz ist alsô gewære daz man ez gerne hœren sol. der werlte lôn ist jâmers vol,
daz hânt ir alle wol vernomen.
ich bin sîn an ein ende komen: swer an ir dienste funden wirt, daz in diu fröude gar verbirt die got mit ganzer stætekeit
den ûzerwelten hât bereit.
Von Wirzeburc ich Cuonrât gibe iu allen disen rât, daz ir die werlt lâzet varn, welt ir die sêle bewarn.

## Verweise

| Wikiversity | Wikiversity: Neuhochdeutsche Übersetzung – Kursmaterialien, Forschungsprojekte und wissenschaftlicher Austausch |
* BIBLIOTHECA AUGUSTANA